Facebook ja Whatsapp haastoivat israelilaisen NSO Groupin oikeuteen vähintään 1 400 käyttäjän hakkeroimisesta. Yhtiö on markkinoinut vakoiluohjelmistoaan jopa Suomen Puolustusvoimille, jolla ei ollut sille käyttöä.

Whatsapp-puhelut olivat tulleet ruotsalaisesta matkapuhelinnumerosta. Niihin ei vastattu. Siitä huolimatta, tai ehkä juuri siksi, älypuhelimeen asentui vakoiluohjelma.

Ohjelma välitti eteenpäin tietoja kohteen sijainnista, hänen lähettämänsä ja saamansa viestit, puhelut, puhelutiedot, kuvat, selaushistorian, kalenterin, sähköpostit ja paljon muutakin.